CELEX: 32017D1178
Language: el
Date: 2017-06-02 00:00:00
Title: Εκτελεστική απόφαση (ΕΕ) 2017/1178 της Επιτροπής, της 2ας Ιουνίου 2017, για την τροποποίηση της εκτελεστικής απόφασης (ΕΕ) 2016/2008 για τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη [κοινοποιηθείσα υπό τον αριθμό C(2017) 3624] (Κείμενο που παρουσιάζει ενδιαφέρον για τον ΕΟΧ )

1.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 170/98
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/1178 ΤΗΣ ΕΠΙΤΡΟΠΉΣ
   της 2ας Ιουνίου 2017
   για την τροποποίηση της εκτελεστικής απόφασης (ΕΕ) 2016/2008 για τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη
   
      
         [κοινοποιηθείσα υπό τον αριθμό C(2017) 3624]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
   Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
   Έχοντας υπόψη την οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (3), και ιδίως το άρθρο 19 παράγραφος 1 στοιχείο α), το άρθρο 19 παράγραφος 3 στοιχείο α) και το άρθρο 19 παράγραφος 6,
   Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (4), και ιδίως το άρθρο 4 παράγραφος 3,
   Εκτιμώντας τα ακόλουθα:
   
               (1)
            
            
               Η οδηγία 92/119/ΕΟΚ θεσπίζει γενικά μέτρα καταπολέμησης που πρέπει να εφαρμόζονται σε περίπτωση εμφάνισης εστίας ορισμένων ασθενειών των ζώων, συμπεριλαμβανομένης της οζώδους δερματίτιδας (LSD). Σε αυτά τα μέτρα ελέγχου περιλαμβάνεται ο καθορισμός ζωνών προστασίας και επίβλεψης γύρω από τη μολυσμένη εκμετάλλευση, καθώς και ο επείγων εμβολιασμός σε περίπτωση εμφάνισης εστίας οζώδους δερματίτιδας.
            
         
               (2)
            
            
               Η εκτελεστική απόφαση (ΕΕ) 2016/2008 της Επιτροπής (5) θεσπίζει μέτρα ελέγχου της υγείας των ζώων σε σχέση με τη νόσο της οζώδους δερματίτιδας στα κράτη μέλη ή σε τμήματα αυτών, όπως παρατίθενται στο παράρτημα I της εν λόγω απόφασης, συμπεριλαμβανομένων των ελάχιστων απαιτήσεων για τα προγράμματα εμβολιασμού κατά της νόσου αυτής που υποβάλλουν τα κράτη μέλη στην Επιτροπή για έγκριση.
            
         
               (3)
            
            
               Το άρθρο 2 της εκτελεστικής απόφασης (ΕΕ) 2016/2008 ορίζει την «προσβληθείσα ζώνη» ως ένα τμήμα της επικράτειας ενός κράτους μέλους, όπως παρατίθεται στο μέρος II του παραρτήματος I της εν λόγω απόφασης, το οποίο περιλαμβάνει την περιοχή στην οποία επιβεβαιώθηκε η οζώδης δερματίτιδα και όπου μπορεί να πραγματοποιηθεί εμβολιασμός κατά της οζώδους δερματίτιδας κατόπιν έγκρισης των προγραμμάτων εμβολιασμού από την Επιτροπή. Το άρθρο 2 της εν λόγω εκτελεστικής απόφασης ορίζει τη «ζώνη απαλλαγμένη με εμβολιασμό» ως ένα τμήμα της επικράτειας ενός κράτους μέλους, όπως παρατίθεται στο μέρος I του παραρτήματος I της εν λόγω απόφασης, το οποίο περιλαμβάνει τις περιοχές εκτός των προσβληθεισών ζωνών όπου πραγματοποιείται εμβολιασμός κατά της οζώδους δερματίτιδας κατόπιν έγκρισης των προγραμμάτων εμβολιασμού από την Επιτροπή.
            
         
               (4)
            
            
               Το άρθρο 3 της εκτελεστικής απόφασης (ΕΕ) 2016/2008 θεσπίζει περιορισμούς στην αποστολή βοοειδών και αιχμάλωτων άγριων μηρυκαστικών και ορισμένων ζωικών προϊόντων από τις περιοχές που παρατίθενται στο παράρτημα I της εν λόγω απόφασης, με στόχο την ελαχιστοποίηση του κινδύνου εξάπλωσης της οζώδους δερματίτιδας.
            
         
               (5)
            
            
               Το άρθρο 7 της εκτελεστικής απόφασης (ΕΕ) 2016/2008 προβλέπει παρεκκλίσεις από τους περιορισμούς που προβλέπονται στο άρθρο 3 της εν λόγω εκτελεστικής απόφασης, για την αποστολή σπέρματος, ωαρίων και εμβρύων βοοειδών και αιχμάλωτων άγριων μηρυκαστικών από τις περιοχές που χαρακτηρίζονται ζώνες απαλλαγμένες με εμβολιασμό στο μέρος I του παραρτήματος I της εν λόγω απόφασης.
            
         
               (6)
            
            
               Θεωρείται σκόπιμο να διαφοροποιηθεί το επίπεδο του κινδύνου εξάπλωσης της οζώδους δερματίτιδας μέσω αποστολών σπέρματος, ωαρίων και εμβρύων όταν τέτοιο αναπαραγωγικό υλικό από ζώνη αποστέλλεται απαλλαγμένη με εμβολιασμό σε άλλη τέτοια ζώνη ή σε προσβληθείσα ζώνη εντός του ίδιου κράτους μέλους. Ως εκ τούτου, απαιτείται να θεσπιστούν χωριστοί όροι, αναλογικοί προς τους σχετικούς κινδύνους, για παρεκκλίσεις που ισχύουν για τέτοιες αποστολές οι οποίες παραμένουν εντός του ίδιου κράτους μέλους, εφόσον εφαρμόζονται τέτοιοι όροι για την ασφαλή αποστολή τέτοιου αναπαραγωγικού υλικού εντός της απαλλαγμένης ζώνης με εμβολιασμό ή της προσβληθείσας ζώνης του ίδιου κράτους μέλους. Επομένως, το άρθρο 7 της εκτελεστικής απόφασης (ΕΕ) 2016/2008 θα πρέπει να τροποποιηθεί αναλόγως.
            
         
               (7)
            
            
               Στις 2 Μαρτίου 2017 η Ελλάδα ανέφερε νέα εστία οζώδους δερματίτιδας στην περιφερειακή ενότητα της Κέρκυρας, νησιού του Ιονίου πελάγους στο βορειότερο τμήμα της χώρας, όπου δεν είχαν αναφερθεί άλλοτε εστίες της νόσου. Για τον λόγο αυτόν, οι προσβληθείσες από οζώδη δερματίτιδα ζώνες στην Ελλάδα, που παρατίθενται στο μέρος II του παραρτήματος I της εκτελεστικής απόφασης (ΕΕ) 2016/2008, θα πρέπει να διευρυνθούν ώστε να συμπεριληφθεί η περιφερειακή ενότητα Κέρκυρας. Επομένως, το μέρος II του παραρτήματος I της εκτελεστικής απόφασης (ΕΕ) 2016/2008 θα πρέπει να τροποποιηθεί αναλόγως.
            
         
               (8)
            
            
               Στις 14 Μαρτίου 2017 η Ελλάδα γνωστοποίησε στην Επιτροπή την απόφασή της να επεκτείνει τον εμβολιασμό κατά της οζώδους δερματίτιδας και στις περιφέρειες των Ιονίων Νήσων, του Βορείου Αιγαίου, του Νοτίου Αιγαίου και της Κρήτης, όπου δεν έχει εκδηλωθεί μέχρι σήμερα η νόσος, πλην της περιφερειακής ενότητας της Κέρκυρας όπου επιβεβαιώθηκε η παρουσία της νόσου στις 2 Μαρτίου 2017 και της περιφερειακής ενότητας της Λήμνου όπου η νόσος υφίσταται από το 2015. Για τον λόγο αυτόν, οι εν λόγω περιφέρειες της Ελλάδας θα πρέπει να συμπεριληφθούν στις απαλλαγμένες ζώνες με εμβολιασμό, που παρατίθενται στο μέρος I του παραρτήματος I της εκτελεστικής απόφασης (ΕΕ) 2016/2008. Επομένως, το μέρος I του παραρτήματος I της εκτελεστικής απόφασης (ΕΕ) 2016/2008 θα πρέπει να τροποποιηθεί αναλόγως.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η εκτελεστική απόφαση (ΕΕ) 2016/2008 τροποποιείται ως εξής:
   
               1)
            
            
               Το άρθρο 7 αντικαθίσταται από το ακόλουθο κείμενο:
               «Άρθρο 7
               Παρεκκλίσεις από την απαγόρευση αποστολής σπέρματος, ωαρίων και εμβρύων βοοειδών και αιχμάλωτων άγριων μηρυκαστικών από τις περιοχές που παρατίθενται στα μέρη I και ΙΙ του παραρτήματος I και ειδικοί όροι για την αποστολή τέτοιου υλικού εντός των περιοχών που παρατίθενται στο μέρος I ή το μέρος II για το ίδιο κράτος μέλος
               1.   Κατά παρέκκλιση από την απαγόρευση που προβλέπεται στο άρθρο 3 στοιχείο β), η αρμόδια αρχή δύναται να επιτρέπει την αποστολή σπέρματος, ωαρίων και εμβρύων βοοειδών και αιχμάλωτων άγριων μηρυκαστικών από κέντρα συλλογής σπέρματος ή άλλες εγκαταστάσεις που βρίσκονται σε περιοχή που παρατίθεται στο μέρος I του παραρτήματος I σε άλλη περιοχή που αναφέρεται στο μέρος I ή ΙΙ του παραρτήματος I σε άλλο κράτος μέλος, υπό τον όρο ότι τα ζώα-δότες, καθώς και το σπέρμα, τα ωάρια και τα έμβρυα πληρούν τις ακόλουθες προϋποθέσεις:
               
                           α)
                        
                        
                           τα ζώα-δότες εμβολιάστηκαν και επανεμβολιάστηκαν κατά της οζώδους δερματίτιδας σύμφωνα με τις οδηγίες του παρασκευαστή για το εμβόλιο που χρησιμοποιήθηκε, και το πρώτο εμβόλιο χορηγήθηκε τουλάχιστον 60 ημέρες πριν από την ημερομηνία συλλογής του σπέρματος, των ωαρίων ή των εμβρύων· ή τα ζώα-δότες υποβλήθηκαν σε ορολογική δοκιμασία ανίχνευσης ειδικών αντισωμάτων κατά του ιού της οζώδους δερματίτιδας την ημέρα της συλλογής και τουλάχιστον 28 ημέρες μετά την περίοδο συλλογής του σπέρματος ή την ημέρα συλλογής των εμβρύων και των ωαρίων, και τα αποτελέσματα ήταν αρνητικά·
                        
                     
                           β)
                        
                        
                           τα ζώα-δότες παρέμειναν, για χρονικό διάστημα 60 ημερών πριν από την ημερομηνία συλλογής του σπέρματος, των ωαρίων ή των εμβρύων, σε κέντρο τεχνητής σπερματέγχυσης ή σε άλλη κατάλληλη εγκατάσταση όπου, σε ακτίνα τουλάχιστον 20 km, δεν επιβεβαιώθηκε κρούσμα οζώδους δερματίτιδας κατά τη διάρκεια των τριών μηνών που προηγήθηκαν της ημερομηνίας συλλογής του σπέρματος, των ωαρίων ή των εμβρύων, και πριν από την εν λόγω περίοδο κάθε επιβεβαίωση κρούσματος οζώδους δερματίτιδας οδήγησε σε θανάτωση και καταστροφή όλων των ευπαθών ζώων στις προσβληθείσες εκμεταλλεύσεις·
                        
                     
                           γ)
                        
                        
                           τα ζώα-δότες υποβλήθηκαν σε κλινικό έλεγχο 28 ημέρες πριν από την ημερομηνία συλλογής, καθώς και σε όλη τη διάρκεια της περιόδου συλλογής, και δεν παρουσίασαν κανένα κλινικό σύμπτωμα οζώδους δερματίτιδας·
                        
                     
                           δ)
                        
                        
                           τα ζώα-δότες υποβλήθηκαν σε ανίχνευση του παράγοντα της οζώδους δερματίτιδας μέσω αλυσιδωτής αντίδρασης πολυμεράσης (PCR), η οποία πραγματοποιήθηκε σε δείγματα αίματος που συλλέχθηκαν κατά την έναρξη και στη συνέχεια τουλάχιστον κάθε 14 ημέρες κατά τη διάρκεια της περιόδου συλλογής σπέρματος ή κατά την ημέρα συλλογής εμβρύων και ωαρίων, με αρνητικά αποτελέσματα·
                        
                     
                           ε)
                        
                        
                           το σπέρμα υποβλήθηκε σε ανίχνευση του παράγοντα της οζώδους δερματίτιδας μέσω αλυσιδωτής αντίδρασης πολυμεράσης (PCR), με αρνητικά αποτελέσματα· και
                        
                     
                           στ)
                        
                        
                           η αρμόδια αρχή του τόπου καταγωγής εφαρμόζει πρόγραμμα εμβολιασμού κατά της οζώδους δερματίτιδας, το οποίο πληροί τις προϋποθέσεις που ορίζονται στο παράρτημα II και έχει εγκριθεί από την Επιτροπή, και έχει ενημερώσει την Επιτροπή και τα λοιπά κράτη μέλη σχετικά με την ημερομηνία έναρξης και την ημερομηνία ολοκλήρωσης του προγράμματος εμβολιασμού σύμφωνα με το παράρτημα II.
                        
                     2.   Κατά παρέκκλιση από την απαγόρευση που προβλέπεται στο άρθρο 3 στοιχείο β), η αρμόδια αρχή δύναται να επιτρέπει την αποστολή σπέρματος, ωαρίων και εμβρύων βοοειδών και αιχμάλωτων άγριων μηρυκαστικών από κέντρα συλλογής σπέρματος ή άλλες εγκαταστάσεις που βρίσκονται εντός περιοχής η οποία παρατίθεται:
               
                           α)
                        
                        
                           στο μέρος I του παραρτήματος I προς προορισμό που βρίσκεται εντός άλλης περιοχής που παρατίθεται στο μέρος I ή II του παραρτήματος I στο ίδιο κράτος μέλος·
                        
                     
                           β)
                        
                        
                           στο μέρος II του παραρτήματος I προς προορισμό που βρίσκεται σε άλλη περιοχή που παρατίθεται στο μέρος II του παραρτήματος I στο ίδιο κράτος μέλος.
                        
                     Προϋπόθεση για την παρέκκλιση που προβλέπεται στο πρώτο εδάφιο της παρούσας παραγράφου είναι η συμμόρφωση με τους όρους που καθορίζονται στα στοιχεία α), β) και γ) της παραγράφου 1.
               3.   Κατά παρέκκλιση από την απαγόρευση που προβλέπεται στο άρθρο 3 στοιχείο β), η αρμόδια αρχή δύναται να επιτρέπει την αποστολή σπέρματος, ωαρίων και εμβρύων βοοειδών και αιχμάλωτων άγριων μηρυκαστικών από κέντρα συλλογής σπέρματος ή άλλες εγκαταστάσεις που βρίσκονται στις περιοχές που παρατίθενται στο μέρος I του παραρτήματος I προς άλλη περιοχή του ίδιου ή άλλου κράτους μέλους ή τρίτης χώρας, με την προϋπόθεση ότι τα ζώα-δότες, καθώς και το σπέρμα, τα ωάρια και τα έμβρυα πληρούν τις ακόλουθες προϋποθέσεις:
               
                           α)
                        
                        
                           τους όρους που καθορίζονται στην παράγραφο 1 στοιχεία α) έως στ)·
                        
                     
                           β)
                        
                        
                           τα ζώα-δότες πληρούν οποιαδήποτε άλλη κατάλληλη εγγύηση για την υγεία των ζώων, βάσει θετικού αποτελέσματος εκτίμησης κινδύνου των επιπτώσεων μιας τέτοιας αποστολής και των μέτρων κατά της εξάπλωσης της οζώδους δερματίτιδας, που απαιτείται από την αρμόδια αρχή του κράτους μέλους του τόπου καταγωγής και εγκρίνεται από τις αρμόδιες αρχές των χωρών των τόπων διαμετακόμισης και προορισμού, πριν από την αποστολή του σπέρματος, των ωαρίων ή των εμβρύων· και
                        
                     
                           γ)
                        
                        
                           το κράτος μέλος του τόπου καταγωγής πρέπει να ενημερώσει αμέσως την Επιτροπή και τα άλλα κράτη μέλη σχετικά με τις εγγυήσεις για την υγεία των ζώων και την έγκριση εκ μέρους των αρμοδίων αρχών όπως προβλέπεται στο στοιχείο β).
                        
                     4.   Όταν σπέρμα, έμβρυα και ωάρια που πληρούν τις προϋποθέσεις της παραγράφου 1 ή 3 του παρόντος άρθρου αποστέλλονται σε άλλο κράτος μέλος ή σε τρίτη χώρα, προστίθεται η ακόλουθη διατύπωση στα αντίστοιχα υγειονομικά πιστοποιητικά που προβλέπονται από τις οδηγίες 88/407/ΕΟΚ και 89/556/ΕΟΚ ή από την απόφαση 93/444/ΕΟΚ:
               
                  “…(Σπέρμα, ωάρια και/ή έμβρυα, να σημειωθεί όποιο ισχύει) σύμφωνα με το …(άρθρο 7 παράγραφος 1 ή άρθρο 7 παράγραφος 3, να σημειωθεί όποιο ισχύει) της εκτελεστικής απόφασης (ΕΕ) 2016/2008 της Επιτροπής για τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη”.»
               
            
         
               2)
            
            
               Το παράρτημα I αντικαθίσταται από το κείμενο που παρατίθεται στο παράρτημα της παρούσας απόφασης.
            
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 2 Ιουνίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 395 της 30.12.1989, σ. 13.
   
      (2)  ΕΕ L 224 της 18.8.1990, σ. 29.
   
      (3)  ΕΕ L 62 της 15.3.1993, σ. 69.
   
      (4)  ΕΕ L 18 της 23.1.2003, σ. 11.
   
      (5)  Εκτελεστική απόφαση (ΕΕ) 2016/2008 της Επιτροπής, της 15ης Νοεμβρίου 2016, για τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη (ΕΕ L 310 της 17.11.2016, σ. 51).
   
      ΠΑΡΑΡΤΗΜΑ
      Το παράρτημα I της εκτελεστικής απόφασης (ΕΕ) 2016/2008 αντικαθίσταται από το ακόλουθο κείμενο:
      «
            ΠΑΡΑΡΤΗΜΑ I
            ΜΕΡΟΣ I
            
               “Ζώνες απαλλαγμένες με εμβολιασμό”
            
            1.   Κροατία
            
            Το σύνολο της επικράτειας της Κροατίας.
            2.   Βουλγαρία
            
            
                     
                        Α.
                     
                     
                        Οι ακόλουθες επαρχίες στη Βουλγαρία:
                        
                                    —
                                 
                                 
                                    Επαρχία Burgas
                                 
                              
                                    —
                                 
                                 
                                    Επαρχία Varna
                                 
                              
                                    —
                                 
                                 
                                    Επαρχία Dobrich
                                 
                              
                                    —
                                 
                                 
                                    Επαρχία Razgrad
                                 
                              
                                    —
                                 
                                 
                                    Επαρχία Silistra
                                 
                              
                                    —
                                 
                                 
                                    Επαρχία Ruse
                                 
                              
                                    —
                                 
                                 
                                    Επαρχία Pleven.
                                 
                              
                  
                     
                        Β.
                     
                     
                        Οι ακόλουθοι δήμοι στη Βουλγαρία:
                        
                                    —
                                 
                                 
                                    Οι δήμοι Opaka, Popovo και Antonovo της επαρχίας Targovishte
                                 
                              
                                    —
                                 
                                 
                                    Οι δήμοι Shumen, Kaspichan, Novi Pazar, Nikola Kozlevo, Kaolinovo, Venets και Hitrino της επαρχίας Shumen
                                 
                              
                                    —
                                 
                                 
                                    Οι δήμοι Svishtov, Polski Trambesh και Strazhitsa της επαρχίας Veliko Tarnovo.
                                 
                              
                  3.   Ελλάδα
            
            Οι ακόλουθες περιφέρειες στην Ελλάδα:
            
                        —
                     
                     
                        Περιφέρεια Ιονίων Νήσων, εξαιρουμένης της περιφερειακής ενότητας Κέρκυρας
                     
                  
                        —
                     
                     
                        Περιφέρεια Βορείου Αιγαίου, εξαιρουμένης της περιφερειακής ενότητας Λήμνου
                     
                  
                        —
                     
                     
                        Περιφέρεια Νοτίου Αιγαίου
                     
                  
                        —
                     
                     
                        Περιφέρεια Κρήτης.
                     
                  ΜΕΡΟΣ II
            
               “Προσβληθείσες ζώνες”
            
            1.   Ελλάδα
            
            
                     
                        Α.
                     
                     
                        Οι ακόλουθες περιφέρειες στην Ελλάδα:
                        
                                    —
                                 
                                 
                                    Περιφέρεια Αττικής
                                 
                              
                                    —
                                 
                                 
                                    Περιφέρεια Στερεάς Ελλάδας
                                 
                              
                                    —
                                 
                                 
                                    Περιφέρεια Κεντρικής Μακεδονίας
                                 
                              
                                    —
                                 
                                 
                                    Περιφέρεια Ανατολικής Μακεδονίας και Θράκης
                                 
                              
                                    —
                                 
                                 
                                    Περιφέρεια Ηπείρου
                                 
                              
                                    —
                                 
                                 
                                    Περιφέρεια Πελοποννήσου
                                 
                              
                                    —
                                 
                                 
                                    Περιφέρεια Θεσσαλίας
                                 
                              
                                    —
                                 
                                 
                                    Περιφέρεια Δυτικής Ελλάδας
                                 
                              
                                    —
                                 
                                 
                                    Περιφέρεια Δυτικής Μακεδονίας.
                                 
                              
                  
                     
                        Β.
                     
                     
                        Οι ακόλουθες περιφερειακές ενότητες στην Ελλάδα:
                        
                                    —
                                 
                                 
                                    Περιφερειακή ενότητα Λήμνου
                                 
                              
                                    —
                                 
                                 
                                    Περιφερειακή ενότητα Κέρκυρας.
                                 
                              
                  2.   Βουλγαρία
            
            Ολόκληρη η επικράτεια της Βουλγαρίας, εξαιρουμένων των περιοχών που παρατίθενται στο μέρος I.
         ».